Kvinnen er tiltalt for falsk voldtektsanmeldelse, men i retten fortalte hun med skrekk om sin voldtektsopplevelse.

- For meg var dette en voldtekt, for jeg kjente på de enorme reaksjonene som kom - redsel og sjokk, fortalte den tiltalte kvinnen i 20-årene i Oslo tingrett.

Kvinnens historien står i skarp kontrast til et lydopptak som eksisterer fra møtet mellom kvinnen og mannen hun mener voldtok ham. Dette lydopptaket gjør at hun nå er tiltalt for falsk forklaring.



Kvinnen er tiltalt for å ha inngitt falsk voldtektsanmeldelse og for å ha søkt om voldsoffererstatning på falske premisser. Offeret ble varetektsfengslet i to dager før politiet fikk lydopptaket som gjorde at politiet utelukket at en voldtekt hadde funnet sted.

- Uten det beviset hadde han nok blitt fremstilt for varetektsfengsling, sa aktor Sturla Henriksbø i Oslo tingrett.

Kvinnen nekter straffskyld.

- Jeg anmeldte ham for at ingen skal behøve å gå igjennom det jeg har opplevd, sa kvinnen.

Kvinnens forsvarer, Kai Roger Vaag, erkjente i Oslo tingrett at video-opptaket vitner om at det ikke fant sted noen voldtekt, men at kvinnen ikke kan dømmes fordi hun selv mener at en voldtekt har funnet sted.

VIL HA HENNE DØMT: Aktor Sturla Henriksbø mener at kvinnen bevisst har anmeldt en falsk voldtekt, og mener hun skal dømmes for det. Foto: Kjetil Mæland (Nettavisen)

Fortalte om voldtekt

Mandag morgen fortalte kvinnen hvordan hun møtte en mann gjennom datingstedet Sukker, og hvordan de møttes på Grünerløkka i Oslo og hvordan hun mistet kontrollen over seg selv etter å ha drukket et glass vin.

I retten fortalte hun at hun ikke var ute etter et forhold, men at Sukker bare ble brukt til å finne venner.



- Vi gikk hjem til ham, og allerede da blir ting veldig fjernt for meg, fortalte kvinnen.

Så fortsatte hun å fortelle at hun opplevde seg både fysisk og psykisk presset til samleie.

- Han satte seg inntil meg, husker jeg. I stua. Det var så tomt der. En sofa og en tv. Jeg følte meg veldig pressa og var veldig nervøs. Forferdelig ubehagelig. Akkurat som jeg forsto hva som skulle skje. Jeg fikk en sånn følelse av at «det var for seint». Jeg følte meg likegyldig, redd og samtidig nervøs.

«Han tok meg med makt»

Kvinnen klarte ikke å fortelle om selve voldtekten som hun mener fant sted.

- La han press på deg fysisk eller psykisk? spurte dommeren i Oslo tingrett.

- Begge deler. For meg var han veldig manipulerende, for jeg følte meg presset til det, og fysisk, for han holdt meg nede en gang. Jeg ble holdt nede. Slik opplevde jeg det. Jeg kan huske at jeg har strittet i mot, men om jeg har følt det, eller om jeg fysisk strittet i mot, vet jeg ikke, fortalte kvinnen.

- IKKE BEVISST: Forsvarer Kai Roger Vaag mener at kvinnen også i dag opplever at hun ble voldtatt, og at hun derfor ikke kan dømmes for å ha anmeldt en voldtekt som faktisk ikke har funnet sted. Foto: Kjetil Mæland (Nettavisen)

Etter at hun forlot leiligheten, sendte hun en SMS til venninnen og fortalte følgende:



«han tok meg med makt og jeg slo og reiv i ham».

Da hun møtte venninnen sin hadde hun vært helt fra seg. Hun hadde kastet seg på bakken og fortalt venninnen hvordan han hadde tatt henne i nakken. Samme kveld dro hun med venninnen til voldtektsmottaket. Der fortalte hun hvordan han hadde revet av henne klærne og voldtatt henne to ganger. Senere fortalte hun dette også til politiet.

Hun har i tidligere forklaringer også beskrevet hvordan han hadde voldtatt henne, noe hun ikke husker i dag.





Hører kvinnen har det bra

Mannen som kvinnen hadde møtt ble påprepet og siktet for voldtekt. Saken snudde da mannen kunne legge fram et lydopptak av hele møtet. På lydopptaket kan man høre kvinnen le. Hun var også med på å ta initiativ til sex blant annet ved å spørre om han hadde prevensjonsmiddel. Man kan høre at de to har samleie i to omganger, med en pause der de prater sammen på verandaen.

Når hun forlater leiligheten kan man høre at hun sier:

«Det var hyggelig å hilse på deg, men det var ikke dette jeg forventet på første daten da».

Mannen svarte at dater ikke alltid utvikler seg slik man hadde tenkt. Da svarte kvinnen.

«Men det var deilig da, og det er det viktigste».

Like etter at hun forlot leiligheten, sendte hun altså en SMS til sin venninne og fortalte at hun hadde blitt voldtatt.

- For meg var det voldtekt

Da kvinnen første gang fikk høre lydopptaket, fikk hun et psykisk sammenbrudd og havnet på sykehus.

I dag går hun til psykiatrisk behandling.

- Er det ikke bra for din behandling at det som skjer i hodet ditt er i tråd med virkeligheten? spurte aktor Sturla Henriksbø.

- Da må jeg bare si at for meg var det en voldtekt, svarte kvinnen.

Konfrontert med detaljer på båndet svarte kvinnen at «jeg var ikke meg selv».

